ΚΕΝΤΡΙΚΗ ΕΝΩΣΗ ΔΗΜΩΝ &

ΚΟΙΝΟΤΗΤΩΝ ΤΗΣ ΕΛΛΑΔΑΣ

Π Ρ Α Κ Τ Ι Κ Ο

Συνεδρίασης του Διοικητικού Συμβουλίου της Κ.Ε.Δ.Κ.Ε.

της 20ής Ιουνίου 2007

Στην Αθήνα, σήμερα, 20 Ιουνίου 2007, ημέρα Τετάρτη και ώρα 12:30, συνήλθε σε  συνεδρίαση το Διοικητικό Συμβούλιο της Κ.Ε.Δ.Κ.Ε., ύστερα από πρόσκληση του Προέδρου της κ. Νικήτα Κακλαμάνη, Δημάρχου Αθηναίων και υπό την προεδρία του. 

Κατά τη συνεδρίαση παρέστησαν οι Δήμαρχοι: Βιρβιδάκης Κυριάκος Χανίων, Δανιηλίδης Συμεών Συκεών, Ζαφειρόπουλος Γρηγόρης  Χαλανδρίου, Καραγιάννης Ιωάννης Λαγκαδά, Κοιμήσης Απόστολος Αμφιλοχίας,  Κοτρωνιάς Γεώργιος Λαμιέων, Κουκουλόπουλος Πάρις Κοζάνης, Κουράκης Ιωάννης Ηρακλείου Κρήτης, Κυρίζογλου Λάζαρος Αμπελοκήπων, Μαραβέλιας Δημήτριος Χαϊδαρίου, Παπαγεωργόπουλος Βασίλειος Θεσσαλονίκης, Στυλιανίδης Μιχαήλ Ξάνθης, Τζανακούλης Κων/νος Λαρισαίων, Τουφεγγόπουλος Σταύρος Εξαπλατάνου, Τσιαντής Δημήτριος Πλαστήρα και Φούρας Ανδρέας Πατρέων.

Και οι Δημοτικοί Σύμβουλοι: Αλευράς Διονύσιος Καλαμάτας, Αμοιρίδης Ιωάννης Κατερίνης, Γιαννόπουλος Γεώργιος Ροδίων, Γκοτσόπουλος Θεόδωρος Παλλήνης, Κορομάντζος Βασίλειος Αθηναίων, Λινάκης Κυριάκος Χολαργού, Μαστοράκος Γεώργιος Ηρακλείου Αττικής, Μουράτογλου Ιωάννης Έδεσσας, Μπαρμπάκος Ευάγγελος Καλλιθέας, Μπελώνη-Αράπη Παναγιώτα Αγίου Ιωάννη Ρέντη, Ροκοφύλλου Άννα Αθηναίων και Σιώμος Βλάσσης Πεντέλης.   

Απόντες οι Δήμαρχοι: Ταμήλος Μιχαήλ Τρικκαίων, Φασούλας Παναγιώτης Πειραιά.

Γενομένης συζητήσεως, πάρθηκε η παρακάτω απόφαση:

............................................................................................................................
Απόφαση 83η   

ΘΕΜΑ : Κριτήρια επιβεβαίωσης της επάρκειας Ο.Τ.Α. και Επιχειρήσεων 

              Ο.Τ.Α. για την υλοποίηση του Ε.Σ.Π.Α. 2007-2013 και παρατηρήσεις 

              και προτάσεις επί του νέου προσχεδίου νόμου «Για τη διαχείριση, 

              έλεγχο και εφαρμογή αναπτυξιακών παρεμβάσεων για την 

              προγραμματική περίοδο 2007-2013»
(Αριθ. Πρωτ. 2267)


Το Διοικητικό Συμβούλιο της ΚΕΔΚΕ αφού ενημερώθηκε από τους εισηγητές κ. Παναγιώτη Μαΐστρο, ειδικό συνεργάτη της ΚΕΔΚΕ και κ. Ιωάννη Γούπιο, Διευθυντή Ανάπτυξης και Οικονομικών Τ.Α. της Ε.Ε.Τ.Α.Α. Α.Ε. και έλαβε γνώση του σχετικού εισηγητικού σημειώματος, ύστερα από διαλογική συζήτηση

Αποφασίζει Ομόφωνα

Εγκρίνει την εισήγηση των κ.κ. Π.Μαΐστρου και Ι.Γούπιου, όπως αυτή διαμορφώθηκε κατά τη συζήτηση του θέματος, με τις παρατηρήσεις – προτάσεις των μελών του Δ.Σ. και ειδικότερα:


Α) Το κείμενο με τίτλο «Κριτήρια Διαχειριστικής Επάρκειας Δικαιούχων των Επιχειρησιακών Προγραμμάτων της περιόδου 2007-2013», το οποίο έχει ως εξής:

Συνοπτικό  Ιστορικό 

Με το προτεινόμενο σχέδιο Νόμου «για την διαχείριση, έλεγχο και εφαρμογή αναπτυξιακών παρεμβάσεων για την προγραμματική περίοδο 2007-2013», προβλέπεται σύστημα επιβεβαίωσης της διαχειριστικής επάρκειας των δικαιούχων, οι οποίοι θα πιστοποιούνται σύμφωνα με το πρότυπο που θα δημιουργηθεί από το ΥΠΟΙΟ. 

Τον Σεπτέμβριο 2006 και ενόψει του 4ου Αναπτυξιακού Συνεδρίου, η ΚΕΔΚΕ έστειλε στο Υπουργείο Οικονομίας και Οικονομικών (ΥΠΟΙΟ) το κείμενο «ΓΕΝΙΚΗ ΠΕΡΙΓΡΑΦΗ ΣΥΣΤΗΜΑΤΟΣ ΑΞΙΟΛΟΓΗΣΗΣ ΚΑΙ ΕΠΙΒΕΒΑΙΩΣΗΣ ΤΗΣ ΔΙΑΧΕΙΡΙΣΤΙΚΗΣ ΕΠΑΡΚΕΙΑΣ ΤΩΝ ΔΙΚΑΙΟΥΧΩΝ ΤΩΝ ΕΡΓΩΝ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ κατά την Προγραμματική Περίοδο 2007-2013» (Ιούλιος 2006), το οποίο επισυνάπτεται στην παρούσα εισήγηση. Το κείμενο αυτό εκπονήθηκε από την ΕΕΤΑΑ στο πλαίσιο των σχετικών κατευθύνσεων της ΚΕΔΚΕ και αποτελεί μια ολοκληρωμένη πρόταση για την πιστοποίηση / επιβεβαίωση των Ο.Τ.Α. ως δικαιούχων. 

Το Δ.Σ. στην πρόσφατη συνεδρίασή του, της 15.05.2007, ενέκρινε το κείμενο «ΠΑΡΑΤΗΡΗΣΕΙΣ ΚΑΙ ΠΡΟΤΑΣΕΙΣ επί του προσχεδίου νόμου για τη διαχείριση, έλεγχο και εφαρμογή αναπτυξιακών παρεμβάσεων για την προγραμματική περίοδο 2007-2013». Στο κείμενο αυτό περιέχεται η πρόταση να εκπονηθεί ένα συμφωνημένο μεταξύ ΥΠΟΙΟ και ΚΕΔΚΕ Σύστημα πιστοποίησης / επιβεβαίωσης των Ο.Τ.Α. ως δικαιούχων και να χρηματοδοτηθεί ένα Πρόγραμμα τεχνικής υποστήριξής τους με στόχο την έγκαιρη προετοιμασία τους. Επίσης, προτείνεται η νομοθετική διασφάλιση της συμμετοχής των μη πιστοποιούμενων Ο.Τ.Α. στην εφαρμογή των Επιχειρησιακών Προγραμμάτων. 

Παράλληλα το ΥΠΟΙΟ,  με το έγγραφό του 1469/04.05.2007, έδωσε στη δημοσιότητα τα κριτήρια πιστοποίησης της διαχειριστικής επάρκειας των δικαιούχων, μαζί με τις συνοπτικές διαδικασίες για την ανάπτυξη του ελληνικού προτύπου διαχείρισης έργων, καθώς και την διαδικασία και τα προτεινόμενα κριτήρια για την μεταβατική περίοδο 2007-2008.

Παρατηρήσεις  επί  του  εγγράφου  του  ΥΠΟΙΟ 

1. Μεσοπρόθεσμη στρατηγική - Ελληνικό πρότυπο διαχείρισης έργων  

Με το έγγραφο του ΥΠΟΙΟ καθορίζεται ότι για την επιβεβαίωση της διαχειριστικής επάρκειας των δικαιούχων θα αναπτυχθεί  Ελληνικό  πρότυπο / τεχνική Προδιαγραφή Διαχείρισης Έργων, με βάση το οποίο θα επιβεβαιώνεται η διαχειριστική επάρκεια των δικαιούχων. Το πρότυπο θα αναπτυχθεί με ευθύνη του 

ΕΛΟΤ και η εκτίμηση του ΥΠΟΙΟ είναι ότι το πρότυπο θα είναι έτοιμο προς εφαρμογή από 1.1.2009. 

Καταρχήν, θεωρούμε θετική εξέλιξη την ανάπτυξη ενός Ελληνικού Προτύπου Διαχείρισης Έργων για την αποτελεσματική υλοποίηση όχι μόνο των συγχρηματοδοτούμενων έργων, αλλά και γενικότερα για την βελτίωση της ικανότητας  των φορέων της Δημόσιας Διοίκησης και της Τοπικής Αυτοδιοίκησης στην διαχείριση και υλοποίηση έργων. Το πρότυπο όμως αυτό πρέπει να είναι προσαρμοσμένο και να καλύπτει τις  ιδιαιτερότητες της Τοπικής Αυτοδιοίκησης: 

· Κάποιες διαδικασίες που προβλέπονται από την πρόταση μπορεί να αποδειχθούν ιδιαίτερα δύσκολο να εφαρμοσθούν από φορείς της Τοπικής Αυτοδιοίκησης, όπως π.χ. ο εσωτερικός έλεγχος, με τον τρόπο που προβλέπεται στην πρόταση.

· Πρέπει να σημειωθεί η ιδιαιτερότητα των Ο.Τ.Α. Α’ βαθμού, που δεν έχουν δική τους τεχνική υπηρεσία και αξιοποιούν τις ΤΥΔΚ για την παραγωγή τεχνικών έργων και την εκπόνηση μελετών. Ένα μεγάλο μέρος από τις εξεταζόμενες διαδικασίες  του πλαισίου απαιτήσεων, στις περιπτώσεις αυτές, υλοποιούνται από τις ΤΥΔΚ οι οποίες όμως δεν είναι σαφές από το κείμενο του ΥΠΟΙΟ αν θα πιστοποιηθούν σύμφωνα με το πρότυπο.

· Παράλληλα υπάρχουν Ο.Τ.Α. οι οποίοι δεν έχουν δική τους ταμειακή υπηρεσία αλλά εξυπηρετούνται από τις Δ.Ο.Υ.  

· Στην πρόταση δεν υπάρχει διάκριση για το είδος των έργων ΕΚΤ και  ΕΤΠΑ και βεβαίως τα κριτήρια για την υλοποίηση έργων ΕΚΤ δεν μπορεί να είναι  τα ίδια με αυτά του ΕΤΠΑ που αφορούν τεχνικά έργα. Σημειώνεται ότι στο  Επιχειρησιακό Πρόγραμμα Αγροτικής Ανάπτυξης και στο Πρόγραμμα Αλιείας δεν απαιτείται σύστημα πιστοποίησης δικαιούχων.

· Δεν προβλέπεται διαβάθμιση και διαφοροποίηση της στάθμης των απαιτήσεων ανάλογα με το είδος και τη συνθετότητα των έργων, τις αρμοδιότητες και το ρόλο του φορέα κλπ. Η διαχειριστική επάρκεια των δικαιούχων πρέπει κατά τη γνώμη μας να αξιολογείται σε σχέση με την κατηγορία και το βαθμό κρισιμότητας των έργων που πρόκειται να υλοποιήσουν. 

· Στόχος της Αυτοδιοίκησης είναι όλοι οι φορείς της Τοπικής Αυτοδιοίκησης σταδιακά να πιστοποιηθούν, ώστε να είναι αποτελεσματικοί στην υλοποίηση όλων των έργων και των δράσεών τους.

· Οποιοδήποτε σύστημα επιβεβαίωσης της διαχειριστικής επάρκειας των δικαιούχων πρέπει να διέπεται από την λογική και φιλοσοφία της υποστήριξης και της προώθησης της διαρκούς βελτίωσης της διαχειριστικής ικανότητας των δικαιούχων, που αποτελούν φορείς του συστήματος παραγωγής έργων της χώρας, τόσο σε επίπεδο δομών όσο και στο επίπεδο των στελεχών τους. 

Σημειώνεται άλλωστε ότι ένας από τους βασικούς στόχους του Επιχειρησιακού Προγράμματος «Βελτίωσης Διοικητικής Ικανότητας της Δημόσιας Διοίκησης» 

είναι η βελτίωση της αποτελεσματικότητας των υπηρεσιών και λειτουργιών της Δημόσιας Διοίκησης.

 2. Επιβεβαίωση διαχειριστικής επάρκειας για την μεταβατική περίοδο 2007-2008

Μέχρι την εφαρμογή του ανωτέρω προτύπου, η επιβεβαίωση της διαχειριστικής επάρκειας θα γίνεται από την οικεία διαχειριστική αρχή, δηλαδή για τους Ο.Τ.Α. και τους φορείς τους, από τις Ειδικές Υπηρεσίες Διαχείρισης των Περιφερειακών Επιχειρησιακών Προγραμμάτων του Κ.Π.Σ. ( που θα λειτουργούν ως Ενδιάμεσοι φορείς σε κάθε Περιφέρεια).

Σύμφωνα με την πρόταση του ΥΠΟΙΟ, κάθε δικαιούχος για να πιστοποιηθεί θα πρέπει  εναλλακτικά:

α. Να είναι πιστοποιημένος κατά EΛOT EN ISO 9001 και η πιστοποίηση να καλύπτει τις υπηρεσίες που αναφέρονται στο έγγραφο (αρμόδιες υπηρεσίες/όργανα για την ωρίμανση των έργων, την διενέργεια διαγωνισμών και την ανάθεση συμβάσεων, την παρακολούθηση και διαχείριση των έργων, κλπ). 

β. Να έχει ξεκινήσει την διαδικασία πιστοποίησης κατά ΕΛΟΤ ΕΝ ISO 9001, γεγονός που να τεκμηριώνεται από την υπογραφή σύμβασης παροχής υπηρεσιών.

γ. Ο δυνητικός δικαιούχος να έχει προετοιμάσει και χρησιμοποιεί τεκμηριωμένες διαδικασίες για τα παρακάτω: 

· Προγραμματισμός έργων – ενεργειών.

· Σχεδιασμός και ωρίμανση έργων. 

· Διενέργεια διαγωνισμού και ανάθεση σύμβασης.

· Παρακολούθηση και διαχείριση έργου, πιστοποίηση φυσικού αντικειμένου έργου.

· Οικονομική διαχείριση έργου.

Εκτιμούμε ότι η πιστοποίηση κατά ΙSO δεν είναι αναγκαία και δεν μπορεί να αποτελέσει την πλέον αποτελεσματική διαδικασία  για την επιβεβαίωση της διαχειριστικής επάρκειας των φορέων, διότι:

· θα οδηγήσει σε μια αύξηση της συνθετότητας των εσωτερικών διαδικασιών των Ο.Τ.Α. 

· θα αυξήσει το κόστος, την γραφειοκρατία  και την πολυπλοκότητα στους Ο.Τ.Α.

· δεν υπάρχει εξειδίκευση του αυτού του προτύπου για τους ΟΤΑ

Υπάρχει δε ο ορατός κίνδυνος όλοι οι Ο.Τ.Α. να «τρέξουν» ΑΜΕΣΩΣ να πιστοποιηθούν κατά ISO  9001 στην επόμενη περίοδο με ό,τι αυτό συνεπάγεται.

Αντιθέτως, η περίπτωση «γ» είναι η πιο κατάλληλη, διότι η διαπίστωση της συμβατότητας του θεσμικού πλαισίου λειτουργίας των Ο.Τ.Α. με τα υπό εκτέλεση έργα, και η περιγραφή των αναγκαίων τυποποιημένων διαδικασιών υλοποίησης / 

διαχείρισης των έργων, αποτελούν ουσιώδη κριτήρια για την μεταβατική περίοδο προσαρμοσμένα και στις ιδιαιτερότητες της Τ.Α.

Επομένως, η περιγραφή των διαδικασιών υλοποίησης / διαχείρισης των έργων που εφαρμόζουν οι  Ο.Τ.Α. με τυποποιημένο τρόπο, αποτελεί την βέλτιστη λύση για την Τοπική Αυτοδιοίκηση και θα βοηθήσει συνολικά τους Ο.Τ.Α. στην αποτελεσματικότητά τους, όσον αφορά την εσωτερικές τους διαδικασίες. 

Είναι αυτονόητο ότι δεν απαιτείται νέα πιστοποίηση όσων φορέων της Τ.Α. λειτουργούν ήδη με πιστοποίηση κατά ISO 9001 των υπηρεσιών που αναφέρονται στο έγγραφο του ΥΠΟΙΟ. 

Η κατηγοριοποίηση των φορέων που θα αναλάβουν την υλοποίηση συγχρηματοδοτούμενων έργων σε δύο κατηγορίες και η ένταξη των Ο.Τ.Α. κάτω των 20.000 κατοίκων και των λοιπών φορέων της Τ.Α. (Αναπτυξιακές εταιρίες κλπ) στην κατηγορία Β, δεν είναι κατανοητή, διότι η ικανότητα των φορέων δεν μπορεί να κριθεί με μόνο κριτήριο το πληθυσμιακό. Εξ άλλου σύμφωνα με το νέο Δημοτικό και Κοινοτικό Κώδικα, οι Ο.Τ.Α. άνω των 10.000 είναι υπόχρεοι στην εκπόνηση Επιχειρησιακών Προγραμμάτων. Υπογραμμίζεται δε ότι δεν περιγράφεται στο Παράρτημα ΙΙ του ανωτέρω εγγράφου του ΥΠΟΙΟ, ποιες είναι οι επιπτώσεις από αυτή την κατηγοριοποίηση των φορέων.

Σημειώνεται επίσης ότι από το έγγραφο του ΥΠΟΙΟ φαίνεται ότι δεν θεωρείται αναγκαίο να εξετάζεται και η εμπειρία των φορέων από την υλοποίηση συγχρηματοδοτούμενων έργων, τουλάχιστον από το Γ’ ΚΠΣ. Θεωρούμε πως είναι σημαντικό να καταγράφεται και η προηγούμενη εμπειρία των φορέων της Τ.Α. από την υλοποίηση έργων τους, χωρίς αυτό να αποτελεί από μόνο του, κριτήριο για την διαχειριστική ή μη επάρκεια του φορέα της Τ.Α. 

Έχοντας υπόψη τα ανωτέρω και δεδομένου ότι είναι απαραίτητο, εκτός από το Σύστημα επιβεβαίωσης, να συμφωνηθεί με το ΥΠΟΙΟ η θεσμική και επιχειρησιακή διασφάλιση της συμμετοχής όλων των Ο.Τ.Α. στην εξειδίκευση και την εφαρμογή των Επιχειρησιακών Προγραμμάτων του Ε.Σ.Π.Α. 2007-2013.

 Το Διοικητικό Συμβούλιο της ΚΕΔΚΕ αποφάσισε να  προτείνει στο ΥΠΟΙΟ τα ακόλουθα: 

1. Να διασφαλιστεί η συμμετοχή των Ο.Τ.Α. που δεν θα πιστοποιηθούν, στην εφαρμογή του Ε.Σ.Π.Α., ως ακολούθως: 

(α) Να εκπονηθεί από τους Ο.Τ.Α. κάθε Νομού μέσω της ΤΕΔΚ ένα διαδημοτικό Πρόγραμμα Τοπικής Ανάπτυξης σε επίπεδο Νομού, για την προγραμματική περίοδο 2007–2013, που θα περιλαμβάνει το σύνολο των έργων και δράσεων των Ο.Τ.Α. τα οποία θα υλοποιηθούν με χρηματοδότηση από Κοινοτικούς και Εθνικούς πόρους. Το Πρόγραμμα αυτό να εγκριθεί από το αντίστοιχο Περιφερειακό Συμβούλιο (όπως προβλέπει ο νόμος 1622/1986). 

(β) Κατά την κατάρτιση των Επιχειρησιακών και των Αναπτυξιακών Προγραμμάτων, να υπάρχει σχετική πρόβλεψη για την ένταξη των Προγραμμάτων Τοπικής Ανάπτυξης των αντίστοιχων Περιφερειών (π.χ. με την πρόβλεψη σχετικού ποσοστού του συνολικού προϋπολογισμού κάθε Προγράμματος) και να ενταχθούν τα επιλέξιμα για χρηματοδότηση έργα και 

δράσεις που θα προσδιορισθούν στο πλαίσιο των προηγουμένων Προγραμμάτων, με άμεση αξιολόγηση, στα συγχρηματοδοτούμενα Επιχειρησιακά Προγράμματα (του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.ΑΛ.) και στα Εθνικά Αναπτυξιακά Προγράμματα των Υπουργείων και των Περιφερειών. 

(γ) Να δοθούν νομοθετικά στους μη πιστοποιούμενους Ο.Τ.Α. πολλαπλές επιλογές για την υλοποίηση των έργων τους  (από πιστοποιημένους φορείς της Τ.Α., από πιστοποιημένους φορείς του Δημόσιου τομέα κ.ά.). 

2. Να χρηματοδοτηθεί από την Τεχνική Βοήθεια του Γ’ Κ.Π.Σ. και του Ε.Σ.Π.Α. ένα Πρόγραμμα συλλογικής επιστημονικής και τεχνικής υποστήριξης των Ο.Τ.Α. που θα υλοποιηθεί από την ΚΕΔΚΕ και τις ΤΕΔΚ, με την υποστήριξη των κεντρικών επιστημονικών φορέων (ΕΕΤΑΑ και ΠΕΤΑ) και των περιφερειακών αναπτυξιακών εταιρειών της Τ.Α., το οποίο θα στοχεύει: 

· στην υποστήριξη της εκπόνησης των ανωτέρω Προγραμμάτων Τοπικής Ανάπτυξης,

· στην υποστήριξη της προετοιμασίας πιστοποίησης των Ο.Τ.Α., 

· στην υποστήριξη των Ο.Τ.Α. για την ωρίμανση των έργων τους, 

· στην υποστήριξη των Ο.Τ.Α. για την υλοποίηση των έργων τους (ενδυνάμωση διοικητικής ικανότητας των αρμόδιων δημοτικών υπηρεσιών). 

Για τη διοίκηση της εφαρμογής του Προγράμματος η ΚΕΔΚΕ θα συστήσει σχετική επιτελική ομάδα. 

Η πρόταση αυτή για ένα Πρόγραμμα συλλογικής επιστημονικής και τεχνικής υποστήριξης των Ο.Τ.Α., στηρίζεται και στην σχετική πρόθεση του ΥΠΟΙΟ, που αποτυπώνεται στην παράγραφο 2.4. του εγγράφου του ΥΠΟΙΟ 1469/ 04.05.2007. 

3. Να δοθεί στις Τοπικές Ενώσεις Δήμων και Κοινοτήτων (ΤΕΔΚ), όπως δίνεται από το ΥΠΟΙΟ στις Νομαρχιακές Αυτοδιοικήσεις, η δυνατότητα να συγκροτήσουν ομάδες υποστήριξης  με αρμοδιότητα την υποστήριξη των Ο.Τ.Α. «στην υλοποίηση των συγχρηματοδοτούμενων έργων και την κάλυψη των υποχρεώσεών τους ως δικαιούχων». Οι ομάδες υποστήριξης  των ΤΕΔΚ να συγκροτηθούν, να στελεχωθούν, να χρηματοδοτηθούν και να υποστηριχθούν όπως και οι ομάδες έργου των Νομαρχιακών Αυτοδιοικήσεων. 

4. Επί του εγγράφου του ΥΠΟΙΟ 1469/04.05.2007 με θέμα «Κριτήρια διαχειριστικής επάρκειας Δικαιούχων των Επιχειρησιακών Προγραμμάτων της περιόδου 2007-2013», προτείνουμε να  τροποποιηθεί η παράγραφος 2.2. ώστε η πρόταση ένταξης έργου να υποβάλλεται από τον ενδιαφερόμενο φορέα (και όχι από άλλο διαχειριστικά επαρκή), εφόσον αυτός έχει υπογράψει σχετική προγραμματική σύμβαση με διαχειριστικά επαρκή φορέα για την υλοποίηση του έργου. Η αμοιβή διοίκησης εφαρμογής του έργου, που πρέπει να καταβάλλεται στον διαχειριστικά επαρκή φορέα που αναλαμβάνει την εφαρμογή του, να είναι επιλέξιμη δαπάνη. 

5. Προκειμένου να προσαρμοστεί η πρόταση του «Συστήματος Επιβεβαίωσης της διαχειριστικής επάρκειας», που ετοίμασε η ΕΕΤΑΑ και υπέβαλε η ΚΕΔΚΕ στο ΥΠΟΙΟ, στις ανάγκες της μεταβατικής περιόδου (2007-2009), η ΚΕΔΚΕ αποφάσισε να ζητήσει από την ΕΕΤΑΑ, σε συνεργασία με τη ΜΟΔ, να 

σχεδιάσει  Ειδικά Τυποποιημένα Έντυπα  στα οποία θα περιγράφονται οι διαδικασίες  (σύμφωνα με την παράγραφο 3.2 του εγγράφου του ΥΠΟΙΟ 1469/04.05.2007) που εφαρμόζουν οι φορείς της Τ.Α. για την υλοποίηση / διαχείριση των έργων τους. Οι διαδικασίες αυτές θα καλύπτουν:

· Τον προγραμματισμό έργων - ενεργειών  

· Τον σχεδιασμό και ωρίμανση έργων 

· Την διενέργεια διαγωνισμού και ανάθεσης σύμβασης 

· Την παρακολούθηση και διαχείριση έργου – σύμβασης και τη πιστοποίηση της ολοκλήρωσης του φυσικού αντικειμένου 

· Την οικονομική διαχείριση έργου 

Ο ανωτέρω σχεδιασμός να υποβληθεί ως πρόταση της ΚΕΔΚΕ στο ΥΠΟΙΟ και να συμφωνηθεί.

Παράλληλα, είναι αναγκαία η άμεση χρηματοδότηση του ανωτέρω Προγράμματος  συλλογικής υποστήριξης της Τοπικής Αυτοδιοίκησης για την προετοιμασία της κατά την μεταβατική περίοδο, ώστε οι Ο.Τ.Α. να προσαρμόσουν αμέσως τις οργανωτικές τους δομές και διαδικασίες για να καταστεί δυνατή η επιβεβαίωση της διαχειριστικής τους επάρκειας. 

Η τυποποίηση από τους Ο.Τ.Α. των παραπάνω διαδικασιών θα αποτελέσει ουσιαστικά την πρώτη φάση για την προετοιμασία της Τ.Α. στην εφαρμογή του Ελληνικού προτύπου / τεχνική Προδιαγραφή Διαχείρισης Έργων. 

6. Όλοι οι ΟΤΑ  να είναι δικαιούχοι του έργων/δράσεων  ΕΚΤ  (χωρίς διαδικασία επιβεβαίωσης επάρκειας δικαιούχων)

7. Η χρηματοδότηση του Προγράμματος συλλογικής υποστήριξης των φορέων της Τ.Α. αποφασίστηκε  να ζητηθεί όχι μόνον από την Τεχνική Βοήθεια του Γ’ Κ.Π.Σ. και του Ε.Σ.Π.Α αλλά, συμπληρωματικά, και από το Επιχειρησιακό Πρόγραμμα «Βελτίωσης της Διοικητικής Ικανότητας της Δημόσιας Διοίκησης» του ΥΠΕΣΔΔΑ. 

Σημείωση: Επί των ανωτέρω προτεινόμενων με α/α 1,2 και 3 προτείνονται και συγκεκριμένες διατυπώσεις στο κείμενο των Παρατηρήσεων και Προτάσεων επί του νέου Προσχεδίου Νόμου.


Β) Το κείμενο παρατηρήσεων και προτάσεων της ΚΕΔΚΕ επί του νέου «Προσχεδίου Νόμου για τη Διαχείριση, Έλεγχο και Εφαρμογή Αναπτυξιακών Παρεμβάσεων για την Προγραμματική Περίοδο 2007-2013»

Επί του νέου Προσχεδίου Νόμου που επισυνάπτεται στο με αριθμό 25175/ΥΦ:2764/07.06.2007 έγγραφο του Υφυπουργού Οικονομίας και Οικονομικών και έχοντας υπόψη τις παρατηρήσεις και προτάσεις που υπέβαλε, επί του προηγουμένου Προσχεδίου, ο Πρόεδρος της ΚΕΔΚΕ προς το Υπουργείο Οικονομίας και Οικονομικών (ΥΠΟΙΟ) με το έγγραφό του με 

αριθμό 1758/17.05.2007,  μετά από σχετική απόφαση του Διοικητικού Συμβουλίου της ΚΕΔΚΕ, διατυπώνουμε τις ακόλουθες παρατηρήσεις και προτάσεις. 

 ΕΙΣΑΓΩΓΗ 

Εισαγωγικά, θέλουμε να υπενθυμίσουμε τις γενικές παρατηρήσεις που περιλαμβάνονται στην ΕΙΣΑΓΩΓΗ της προηγούμενης απόφασης του Διοικητικού Συμβουλίου της ΚΕΔΚΕ, που αφορούν τις πολλαπλές δομές και διαδικασίες διαχείρισης του Ε.Σ.Π.Α., που μπορεί να δημιουργήσουν καθυστερήσεις στην υλοποίησή του, όπως συνέβη και με το Γ΄ Κ.Π.Σ. και να υπογραμμίσουμε ότι μόνο με ουσιαστική Αποκέντρωση της Δημόσιας Διοίκησης και ενίσχυση της Τοπικής Αυτοδιοίκησης θα αποκτήσει το κράτος, στο σύνολό του, τη διοικητική ικανότητα και την αποτελεσματικότητα που απαιτούν οι σύγχρονες οικονομικές και κοινωνικές συνθήκες. 

Α. ΒΑΣΙΚΕΣ ΠΑΡΑΤΗΡΗΣΕΙΣ ΚΑΙ ΠΡΟΤΑΣΕΙΣ 

1.  Προγράμματα Τοπικής Ανάπτυξης 

Στο νέο Προσχέδιο Νόμου έγινε δεκτή, επί της αρχής, η πρότασή μας να διασφαλιστεί η συμμετοχή όλων των Ο.Τ.Α. στον προγραμματισμό των έργων τοπικής ανάπτυξης. 

Συγκεκριμένα, προβλέπονται στο νέο Προσχέδιο Νόμου οι ακόλουθες νέες διατάξεις: 

(α) «Είναι δυνατή η εφαρμογή άμεσης αξιολόγησης στις περιπτώσεις πράξεων που περιλαμβάνονται σε προγράμματα τοπικής ανάπτυξης σύμφωνα με τους όρους της προκήρυξης της οικείας διαχειριστικής αρχής» [άρθρο 7, παράγρ. 5] και 

(β) «Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών δύναται να προσδιορίζεται το περιεχόμενο, οι διαδικασίες εκπόνησης και λοιπές σχετικές λεπτομέρειες των τοπικών αναπτυξιακών προγραμμάτων της παραγράφου 5 του άρθρου 7 του παρόντος νόμου» [άρθρο 27 παράγρ. 5]. 

Η θετική αυτή διάταξη προτείνουμε να μην είναι δυνητική αλλά να είναι υποχρεωτική, τουλάχιστον για τα Περιφερειακά Επιχειρησιακά Προγράμματα (Π.Ε.Π.). Συγκεκριμένα προτείνουμε την ακόλουθη προσθήκη: 

«Η διαχειριστική αρχή κάθε Π.Ε.Π., κατά την εξειδίκευση του Επιχειρησιακού Προγράμματος (σύμφωνα με τις διατάξεις του άρθρου 3 παράγρ. 2 η΄), προγραμματίζει την ένταξη σε αυτό των προγραμμάτων τοπικής ανάπτυξης των πρωτοβάθμιων Ο.Τ.Α. σε επίπεδο Νομού, της αντίστοιχης Περιφέρειας, η δε εθνική αρχή συντονισμού, κατά τον συντονισμό της εξειδίκευσης των Π.Ε.Π. (σύμφωνα με τις διατάξεις του άρθρου 6 παράγρ. 2 iv ), διασφαλίζει ενιαίους κανόνες για την ένταξη αυτή». 

Εάν δεν υπάρξει σχετική προγραμματική δέσμευση γενικής εφαρμογής, οι μη πιστοποιημένοι Ο.Τ.Α., στις Περιφέρειες που δεν θα εφαρμοστεί η διάταξη 

του Νομοσχεδίου, θα αποκλειστούν όχι μόνον από την υλοποίηση έργων, αλλά και από τον προγραμματισμό έργων για την περιοχή τους. 

Επίσης προτείνουμε να προστεθεί η διάταξη «Οι ΤΕΔΚ συνεργάζονται στο επίπεδο της Περιφέρειας, με στόχο τον συντονισμό των προτάσεών τους στο αντίστοιχο Π.Ε.Π.» 

2.  Ομάδες Υποστήριξης των ΤΕΔΚ 

Στο νέο Προσχέδιο Νόμου έγινε δεκτή η πρότασή μας για τη συγκρότηση Ομάδων Έργου «για την τεχνική και διαχειριστική υποστήριξη» των υπηρεσιών των Ο.Τ.Α., αλλά μόνο για τις Νομαρχιακές Αυτοδιοικήσεις (Ν.Α.) και όχι για τις Τοπικές Ενώσεις Δήμων και Κοινοτήτων (ΤΕΔΚ) [άρθρο 27, παράγρ. 1 και 2]. Δόθηκε μάλιστα η δυνατότητα στις Ομάδες Έργου των Ν.Α. [άρθρο 27, παράγρ. 3] «της παροχής συμβουλευτικής τεχνικής υποστήριξης στους Ο.Τ.Α. α’ βαθμού μέσω συμβάσεων παροχής αντίστοιχων υπηρεσιών».
Θεωρούμε αδιανόητη την άνιση μεταχείριση των πρωτοβάθμιων και των δευτεροβάθμιων Ο.Τ.Α. και προτείνουμε οι διατάξεις του Νομοσχεδίου να εφαρμοστούν και για τις ΤΕΔΚ. Συγκεκριμένα, προτείνουμε να αντικατασταθούν στο άρθρο 27 οι παράγραφοι 2 και 3 από τις ακόλουθες παραγράφους 2, 3 και 4 και οι επόμενες παράγραφοι 3, 4 και 5 να αναριθμιστούν σε 5, 6 και 7: 

«2. (α) Για την τεχνική και τη διαχειριστική υποστήριξη των υπηρεσιών των πρωτοβάθμιων Ο.Τ.Α. Νομού, κατά την προετοιμασία, την υλοποίηση και την διαχείριση των έργων που χρηματοδοτούνται από Επιχειρησιακά Προγράμματα, μπορεί να συσταθεί με απόφαση του Προέδρου της αντίστοιχης Τοπικής Ένωσης Δήμων και Κοινοτήτων (ΤΕΔΚ), Ομάδα Υποστήριξης με στελέχη της ΤΕΔΚ και στελέχη που διατίθενται από Ο.Τ.Α., Αναπτυξιακές Ανώνυμες Εταιρίες Ο.Τ.Α. και άλλους φορείς της Τ.Α., μετά από σχετική έγκριση της διάθεσης αυτών από τα αρμόδια όργανα των φορέων στους οποίους υπηρετούν ή με τους οποίους συμβάλλονται. Η απόφαση της διάθεσης αυτών μπορεί να αφορά την έγκριση της άσκησης παράλληλων καθηκόντων. 

(β) Με την απόφαση του Προέδρου της ΤΕΔΚ μπορεί να ενταχθούν στην Ομάδα Υποστήριξης και στελέχη προερχόμενα από τους επιτυχόντες γραπτών διαγωνισμών επιλογής στελεχών που διενεργεί η ΜΟΔ, τα οποία υπογράφουν για το σκοπό αυτό σύμβαση ορισμένου χρόνου με Αναπτυξιακή Ανώνυμη Εταιρία Ο.Τ.Α. και διατίθενται με απόφασή της στην ΤΕΔΚ. Οι συμβάσεις ορισμένου χρόνου έχουν χρονική διάρκεια μέχρι δυο ετών που μπορεί να παραταθεί μέχρι τη λήξη της χρονικής διάρκειας λειτουργίας της Ομάδας Υποστήριξης. 

(γ) Η Ομάδα Υποστήριξης εποπτεύεται από τον Πρόεδρο της ΤΕΔΚ και με την απόφαση συγκρότησης της Ομάδας Υποστήριξης ορίζεται ο συντονιστής της και εξειδικεύονται οι αρμοδιότητές της και η χρονική διάρκεια λειτουργίας της, σύμφωνα με την απόφαση της παραγράφου 4. 

3. Το προσωπικό που διατίθεται σε Ομάδα Έργου Ν.Α. ή Ομάδα Υποστήριξης ΤΕΔΚ από Ο.Τ.Α. ή από άλλο φορέα του δημόσιου ή του ευρύτερου δημόσιου τομέα λογίζεται αποσπώμενο και εφαρμόζονται για αυτό, ανάλογα, οι διατάξεις 

του άρθρου 8 παράγρ. γ’ και δ΄ του άρθρου 33 του παρόντος, εφόσον επιλέγονται ύστερα από δημόσια προκήρυξη και αξιολόγηση. 

4. Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών εξειδικεύονται οι αρμοδιότητες, η οργάνωση, ο αριθμός και η σύνθεση της στελέχωσης των Ομάδων Έργου Ν.Α. και των Ομάδων Υποστήριξης των ΤΕΔΚ, το μισθολογικό σύστημά τους, η κάλυψη του κόστους οργάνωσης και λειτουργίας τους, η διαδικασία πληρωμής τους και κάθε άλλη σχετική λεπτομέρεια. Με απόφαση του Υπουργού Οικονομίας και Οικονομικών καθορίζεται το σύστημα επιλογής των στελεχών που προέρχονται από τη ΜΟΔ και του προσωπικού της προηγουμένης παραγράφου και ιδίως, ο προγραμματισμός των αναγκών κατά Νομαρχιακή Αυτοδιοίκηση και ΤΕΔΚ και ο συντονισμός αυτών, η δημόσια πρόσκληση εκδήλωσης ενδιαφέροντος, τα ζητούμενα προσόντα, τα κριτήρια και το σύστημα βαθμολόγησης, το όργανο και η διαδικασία αξιολόγησης αυτών, η εποπτεία εφαρμογής του συστήματος, ο τρόπος ανάλογης εφαρμογής των διατάξεων του άρθρου 8 παράγρ. γ’ και δ΄ του άρθρου 33 του παρόντος και κάθε σχετική λεπτομέρεια. Οι αποφάσεις της παραγράφου αυτής εκδίδονται μετά από γνώμη της ΕΝΑΕ και της ΚΕΔΚΕ. » 

3.  Πρόγραμμα Υποστήριξης των Ο.Τ.Α. 

Επειδή ακόμη και ένα άριστο κανονιστικό πλαίσιο υλοποίησης ενός Αναπτυξιακού Προγράμματος είναι αποδεδειγμένα αδύνατο να εφαρμοστεί από όλους τους δικαιούχους αυτού, χωρίς την υποστήριξή τους, επιμένουμε στην πρότασή μας να δεσμευτεί το Υπουργείο Οικονομίας και Οικονομικών για τη χρηματοδότηση ενός Προγράμματος συλλογικής επιστημονικής και τεχνικής υποστήριξης των Ο.Τ.Α. που θα υλοποιηθεί από την ΚΕΔΚΕ και τις ΤΕΔΚ, με την υποστήριξη των κεντρικών επιστημονικών φορέων (ΕΕΤΑΑ και ΠΕΤΑ) και των περιφερειακών αναπτυξιακών εταιρειών της Τ.Α., το οποίο θα στοχεύει: 

· στην υποστήριξη της εκπόνησης των Προγραμμάτων Τοπικής (αστικής και αγροτικής) Ανάπτυξης,

· στην υποστήριξη της προετοιμασίας πιστοποίησης / επιβεβαίωσης των Ο.Τ.Α., 

· στην υποστήριξη των Ο.Τ.Α. για την ωρίμανση των έργων τους, 

· στην υποστήριξη των Ο.Τ.Α. για την υλοποίηση των έργων τους (ενδυνάμωση διοικητικής ικανότητας των αρμόδιων δημοτικών υπηρεσιών). 

Για τη διοίκηση της εφαρμογής του Προγράμματος η ΚΕΔΚΕ προγραμματίζει τη συγκρότηση σχετικής επιτελικής ομάδας. 

Στο νέο Προσχέδιο Νόμου υπάρχει η ακόλουθη νέα διάταξη (άρθρο 27, παράγρ. 4): 

«Για την εφαρμογή των διατάξεων των παραγράφων 1 και 3 
 του παρόντος άρθρου καθώς και των διατάξεων του άρθρου 22 για τους ΟΤΑ α΄ και β΄ βαθμού, 
- 11 -

δύναται να διατίθενται πιστώσεις από τα ετήσια προγράμματα τεχνικής υποστήριξης της εφαρμογής, τα οποία καταρτίζονται σύμφωνα με την παράγραφο 3 του άρθρου 18 
 καθώς και από τα ετήσια προγράμματα τεχνικής βοήθειας του άρθρου 12, παράγραφος 3 του Ν.2860/00. Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών δύναται να συνιστάται και να συγκροτείται επιτροπή για το συντονισμό και την παρακολούθηση των ενεργειών υποστήριξης του παρόντος άρθρου.» 

Η διάταξη αυτή αποτελεί ένα πρώτο θετικό βήμα, διότι προβλέπει τη χρηματοδότηση της υποστήριξης των πρωτοβάθμιων και των δευτεροβάθμιων Ο.Τ.Α. για τη συγκρότηση των Ομάδων Έργου των Ν.Α. (που ζητούμε να επεκταθεί και στις Ομάδες Υποστήριξης των ΤΕΔΚ), την προετοιμασία της επιβεβαίωσης της διαχειριστικής επάρκειας των Ο.Τ.Α. και τη γενικότερη συμβουλευτική τεχνική υποστήριξή τους. 

Προτείνουμε τη συμμετοχή εκπροσώπων της ΚΕΔΚΕ στην ανωτέρω επιτροπή συντονισμού, με την ακόλουθη αναδιατύπωση του τελευταίου εδαφίου της ανωτέρω παραγράφου: 

«Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών συνιστάται και συγκροτείται επιτροπή για το συντονισμό και την παρακολούθηση των ενεργειών υποστήριξης του παρόντος άρθρου, στην οποία συμμετέχουν δυο εκπρόσωποι της ΕΝΑΕ και δυο εκπρόσωποι της ΚΕΔΚΕ». 

Επίσης, ζητούμε την άμεση πολιτική δέσμευση του Υπουργείου Οικονομίας και Οικονομικών για τη χρηματοδότηση από την τεχνική βοήθεια και την άμεση έναρξη εφαρμογής ενός τέτοιου προγράμματος για την μεταβατική περίοδο Ιούλιος 2007 – Δεκέμβριος 2008. Υπενθυμίζουμε ότι η σχετική πρόταση ΚΕΔΚΕ – ΕΕΤΑΑ για τη νέα προγραμματική περίοδο εγκρίθηκε από το Διοικητικό Συμβούλιο της ΚΕΔΚΕ στις 22.03.2006 και εστάλη από τον Πρόεδρο της ΚΕΔΚΕ στον Γενικό Γραμματέα Επενδύσεων και Ανάπτυξης με το έγγραφο με αριθμό 1339/30.03.2006, δηλαδή πριν από 14 μήνες. 

4.  ΔΗΜΟΣ  Α.Ε. 

Στο νέο Προσχέδιο Νόμου υπάρχει νέα διάταξη με καταστατικό σύστασης της ΔΗΜΟΣ Α.Ε. (άρθρο 34). Στο καταστατικό αυτό περιέχεται ο σκοπός της εταιρείας και τα σχετικά με τη διάρκεια, την έδρα, το κεφάλαιο, τους πόρους, τον οικονομικό έλεγχο, τα όργανα αυτής κλπ. 

Επί του σχεδίου της διάταξης αυτής παρατηρούμε και προτείνουμε τα ακόλουθα: 

· Δεν συμφωνούμε με την ίδρυση της ΔΗΜΟΣ Α.Ε. ως κρατικής εταιρείας. Υπενθυμίζουμε ότι στο σχέδιο Μνημονίου ΥΠΟΙΟ – ΥΠΕΣΔΔΑ – ΚΕΔΚΕ, που συζητήθηκε στις αρχές του χρόνου με τη Διοίκηση της ΚΕΔΚΕ, 

προβλεπόταν «Να δημιουργηθεί, από τους Ο.Τ.Α. για τους Ο.Τ.Α., μια ειδικού σκοπού δομή εφαρμογής με την ευέλικτη μορφή της Α.Ε.». 

Συμφωνούμε να περιλαμβάνεται όλο το καταστατικό της εταιρείας στο νόμο, αλλά ως οι ρυθμίσεις που την διέπουν από τη σύστασή της (όπως έγινε με το άρθρο 16 του Ν. 1518/1985 με το οποίο ιδρύθηκε η ΕΕΤΑΑ και όπως γίνεται με τις Αναπτυξιακές Α.Ε. της Τ.Α.). Επομένως, προτείνουμε να διατηρηθούν όλα τα άρθρα ως παράγραφοι 2 έως 10 του άρθρου 34 του νόμου και το πρώτο εδάφιο της παραγράφου 1 να τροποποιηθεί ως εξής: 

«Με απόφαση του Διοικητικού Συμβουλίου της ΚΕΔΚΕ συνιστάται ανώνυμη εταιρεία μη κερδοσκοπικού χαρακτήρα με την επωνυμία ΔΗΜΟΣ Α.Ε.». 

Κατά συνέπεια, στο άρθρο 3 του καταστατικού πρέπει να προβλέπεται ότι το μετοχικό κεφάλαιο καταβάλλεται από την ΚΕΔΚΕ, η οποία επιχορηγείται για το σκοπό αυτό από το Υπουργείο Οικονομίας και Οικονομικών και να προσδιοριστεί στο νόμο το ύψος της επιχορήγησης αυτής. 

Ταυτόχρονα, στο άρθρο 7 παράγρ. α’ και β’ του καταστατικού θα πρέπει να ορίζεται ότι το εννεαμελές Διοικητικό Συμβούλιο της εταιρείας ορίζεται από το Διοικητικό Συμβούλιο της ΚΕΔΚΕ, εφόσον αυτή θα είναι πλέον ο αποκλειστικός μέτοχος της εταιρείας και επομένως το Διοικητικό Συμβούλιο της ΚΕΔΚΕ, θα πρέπει να λογίζεται ως η Γενική Συνέλευση της εταιρείας. Συμφωνούμε να προβλέπεται (με τροποποίηση της παραγρ. στ’) ότι το ΥΠΟΙΟ και το ΥΠΕΣΔΔΑ θα ορίσουν μέχρι τρεις (3) εκπρόσωπους τους στο Δ.Σ. της εταιρείας. 

· Σημειώνεται ότι η εταιρεία δεν υπάγεται στις διατάξεις του Ν. 3429/2005 (περί ΔΕΚΟ) όπως και η ΜΟΔ, ενώ για την «Ψηφιακές Ενισχύσεις Α.Ε.» του ΥΠΟΙΟ και τη «Διοικητική Αναδιοργάνωση Α.Ε.» του ΥΠΕΣΔΔΑ προβλέπεται η πρόσληψη προσωπικού κατά τις διατάξεις του άρθρου 13 του Ν. 3429/2005 (δηλαδή «ύστερα από προκήρυξη στην οποία καθορίζονται από την ίδια τη δημόσια επιχείρηση τα κριτήρια πρόσληψης .... και έλεγχο του Α.Σ.Ε.Π.»). Συμφωνούμε να μη θεωρείται η ΔΗΜΟΣ Α.Ε. ως ΔΕΚΟ, αλλά δεν πρέπει να υπάρχει άνιση μεταχείρισή της ως προς την πρόσληψη προσωπικού. 

· Δεν είναι κατανοητή η παραπομπή της παραγράφου 1 στις διατάξεις του άρθρου 36 του Ν. 849/1978. Υπονοείται η έκδοση Προεδρικών Διαταγμάτων για την απόκτηση πόρων προερχομένων «εκ της επιβολής  τελών εις βάρος των ωφελουμένων άμα τη αποπερατώσει των έργων» ; Ή παρέχεται η δυνατότητα έκδοσης Προεδρικών Διαταγμάτων ώστε «σχετικαί αρμοδιότητες των Δημοσίων Υπηρεσιών ή άλλων φορέων να μεταβιβάζονται» στην εταιρεία από τον ΥΠΟΙΟ ; Ή η έκδοση υπουργικών αποφάσεων για την «απόσπασιν δημοσίων υπαλλήλων, υπαλλήλων Ν.Π.Δ.Δ., Κρατικών Τραπεζών κλπ, κατά παρέκκλισιν των κειμένων διατάξεων» ; 

- 13 -

Εάν το ζητούμενο είναι η ένταξη της ΔΗΜΟΣ Α.Ε. σε κατηγορία Α.Ε. του δημόσιου τομέα, προτείνουμε να ενταχθεί στις Αναπτυξιακές Α.Ε. Ο.Τ.Α. (του νέου Δ.Κ.Κ. – Ν.3463/2006). Η πρότασή μας αυτή εναρμονίζεται και με τις προτάσεις που ακολουθούν (όσον αφορά την πρόσληψη προσωπικού και τη σύναψη προγραμματικών συμβάσεων) και διατυπώνεται παρακάτω με τη μορφή συγκεκριμένης διάταξης. 

· Διαφωνούμε ριζικά με την προβλεπόμενη στο άρθρο 1 β’ του καταστατικού, εξαίρεση από την κατασκευή «έργων που αφορούν την επεξεργασία και διάθεση των στερεών και υγρών αποβλήτων», δεδομένου ότι αποτελούν έργα που συνδέονται με τις βασικές αρμοδιότητες της Τ.Α.

· Στο άρθρο 4 του καταστατικού να προστεθεί ότι οι πόροι της εταιρείας μπορεί να προέρχονται και «από χρηματοδότηση της ΚΕΔΚΕ που αποφασίζεται από το Διοικητικό Συμβούλιό της», γιατί αλλιώς θα χρειάζεται κάθε φορά αύξηση του μετοχικού κεφαλαίου της. 

· Δεν συμφωνούμε με το άρθρο 8 παράγρ. α’ του καταστατικού για τον τρόπο πρόσληψης προσωπικού από τον ιδιωτικό τομέα (διότι εφόσον δεν υπάρχει συγκεκριμένη ειδική διάταξη, θα εφαρμοστεί ο Ν. 2190/1994). Προτείνουμε για το προσωπικό που προσλαμβάνεται από τον ιδιωτικό τομέα να εφαρμοστεί το υπό έκδοση Προεδρικό Διάταγμα που αφορά τις Αναπτυξιακές Α.Ε. Ο.Τ.Α., εφόσον διασφαλίζεται με αυτό όχι μόνον η αντικειμενική αλλά ταυτόχρονα η αξιοκρατική και η γρήγορη επιλογή των κατάλληλων στελεχών (τα οποία κατοχυρώνονται στο συνημμένο σχέδιο Π.Δ. που υπέβαλαν οι εκπρόσωποι της ΚΕΔΚΕ στην Ο.Δ.Ε. του ΥΠΕΣΔΔΑ για την εφαρμογή του νέου Δ.Κ.Κ.). Προτείνεται η ακόλουθη προσθήκη στην παράγρ. α’ του εν λόγω άρθρου 8: 

«Το προσωπικό της προσλαμβάνεται σύμφωνα με τις διατάξεις που αφορούν τις αναπτυξιακές ανώνυμες εταιρείες Ο.Τ.Α., της παραγρ. 6 του άρθρου 265 του νόμου 3463/2006 (Δ.Κ.Κ.)». 

Η παράγρ. β’ του ίδιου άρθρου χρειάζεται νομοτεχνική βελτίωση, π.χ.: 

«Το Διοικητικό Συμβούλιο της εταιρείας αποφασίζει το μισθολογικό σύστημα της εταιρείας σύμφωνα με την εργατική νομοθεσία και χωρίς τις δεσμεύσεις των διατάξεων που αφορούν τις αποδοχές των απασχολουμένων στο δημόσιο τομέα». 

· Δεν υπάρχει λόγος να εγκρίνεται από τον ΥΠΕΣΔΔΑ ο «Κανονισμός Εσωτερικής Οργάνωσης» (ο οποίος στην πραγματικότητα είναι ο Κανονισμός Προσωπικού της εταιρείας) του άρθρου 9 του καταστατικού. Ειδικά για την αξιολόγηση των δημοσίων υπαλλήλων που είναι αποσπασμένοι στην εταιρεία, μπορεί να προβλέπεται ότι εφαρμόζονται ανάλογα οι σχετικές διατάξεις του Κώδικα Δημοσίων Υπαλλήλων. 

· Συμφωνούμε με τη διάταξη του άρθρου 9 παράγρ. β’ του καταστατικού, που προβλέπει Κανονισμό για τις συμβάσεις που συνάπτει η εταιρεία (για μελέτες, έργα, υπηρεσίες και προμήθειες) «κατ’ εξαίρεση των διατάξεων για τις δημόσιες συμβάσεις, μετά από πρόταση του Δ.Σ. της εταιρείας». 

· Μετά την προτεινόμενη τροποποίηση της παραγράφου 1, απαιτείται σχετική τροποποίηση και του άρθρου 9, παράγρ. γ’. Προτείνουμε: (α) η 

τροποποίηση των διατάξεων του άρθρου 34 του Νόμου να γίνεται (όπως αναφέρεται στο Προσχέδιο Νόμου) με απόφαση του Διοικητικού Συμβουλίου της ΚΕΔΚΕ, που λογίζεται ως Γενική Συνέλευση της εταιρείας, η οποία εγκρίνεται με κοινή απόφαση των ΥΠΕΣΔΔΑ και ΥΠΟΙΟ, που δημοσιεύεται στην Εφημερίδα της Κυβερνήσεως και (β) τυχόν ειδικότερα θέματα που εξειδικεύουν ή συμπληρώνουν τις διατάξεις του άρθρου 34, να αποφασίζονται από το Διοικητικό Συμβούλιο της ΚΕΔΚΕ και να συνοδεύουν ως κανονιστικό κείμενο την ιδρυτική απόφαση της εταιρείας. 

· Παρότι η ΔΗΜΟΣ Α.Ε. ως Αναπτυξιακή Α.Ε. Ο.Τ.Α. θα μπορεί να συμμετέχει σε Προγραμματικές Συμβάσεις, προτείνουμε σχετική ρητή νομοθετική διάταξη. Άλλωστε τη δυνατότητα αυτή έχουν οι κεντρικοί επιστημονικοί φορείς (ΕΕΤΑΑ και ΠΕΤΑ) και οι περιφερειακές αναπτυξιακές εταιρείες της Τ.Α. Συγκεκριμένα, προτείνουμε να προστεθεί στο άρθρο 9 του καταστατικού η ακόλουθη παράγραφος: 

«Η ΔΗΜΟΣ Α.Ε. μπορεί να συμμετέχει σε προγραμματικές συμβάσεις κατά τις διατάξεις του άρθρου 225, παράγρ. 1 β’ του νόμου 3463/2006». 

Β. ΛΟΙΠΕΣ ΠΑΡΑΤΗΡΗΣΕΙΣ ΚΑΙ ΠΡΟΤΑΣΕΙΣ 

Θεωρούμε θετικό ότι από τις προτάσεις που υποβάλαμε με το έγγραφο του Προέδρου της ΚΕΔΚΕ προς το Υπουργείο Οικονομίας και Οικονομικών, έγιναν δεκτές και περιλαμβάνονται στο Νέο Προσχέδιο Νόμου οι ακόλουθες: 

1. Δίνεται η δυνατότητα σύστασης «περιφερειακών γραφείων των ειδικών υπηρεσιών διαχείρισης και εφαρμογής του Προγράμματος Αγροτικής Ανάπτυξης» (άρθρο 5, παράγρ. 7 στ’). 

2. Ενισχύεται ο ρόλος των Διαχειριστικών Αρχών των 13 Περιφερειών με την αρμοδιότητα της έκδοσης αποφάσεων ένταξης πράξεων, τη συμμετοχή τους στην αξιολόγηση του Π.Ε.Π. κλπ. (άρθρο 6). 

3. Οι εκπρόσωποι των Ο.Τ.Α. α’ και β’ βαθμού ορίζονται από τα συλλογικά όργανά τους, δηλαδή την ΚΕΔΚΕ και την ΕΝΑΕ (άρθρα 11, 12 και 31). 

4. Προστέθηκε η δυνατότητα προγραμματικής σύμβασης για την υλοποίηση έργου Ο.Τ.Α., με άλλον Ο.Τ.Α. που έχει επιβεβαιωμένη διαχειριστική επάρκεια και όχι μόνο με φορέα του Δημόσιου τομέα και Αναπτυξιακή Α.Ε. Ο.Τ.Α. (άρθρο 22, παράγρ. 3). 

5. Το όριο του προϋπολογισμού των συμβάσεων για τον υποχρεωτικό έλεγχο από το Ελεγκτικό Συνέδριο, ανέρχεται σε 5 εκατ. ευρώ και όχι μόνο σε 2 εκατ. ευρώ (άρθρο 25, παράγρ. 3). 

6. Προβλέπονται δυο εκπρόσωποι της ΚΕΔΚΕ (αντί ενός) στα Διοικητικά Συμβούλια των Αναπτυξιακών Οργανισμών Περιφέρειας (Α.Ο.Π.) (άρθρο 31, παράγρ. 4 ζ’) και προστέθηκε εκπρόσωπος της ΚΕΔΚΕ στην Επιτροπή Παρακολούθησης του Προγράμματος Αγροτικής Ανάπτυξης (άρθρο 42) και στην Επιτροπή Π

ρακολούθησης του Επιχειρησιακού Προγράμματος Αλιείας (άρθρο 43). 

7. Προστέθηκε ότι ο Α.Ο.Π. προετοιμάζει την πρόταση για το εθνικό αναπτυξιακό πρόγραμμα της οικείας Περιφέρειας «σύμφωνα με τις διαδικασίες του δημοκρατικού προγραμματισμού» (άρθρο 31, παράγρ. 12). 

ΟΙ λοιπές προτάσεις που υποβάλαμε με το ίδιο έγγραφο, οι οποίες δεν έγιναν δεκτές και τις επαναφέρουμε, είναι οι ακόλουθες: 

· Προτείνουμε την εκπροσώπηση της ΚΕΔΚΕ στα Διοικητικά Συμβούλια της «Ψηφιακές Ενισχύσεις Α.Ε.» του ΥΠ.ΟΙ.Ο. και της «Διοικητική Αναδιοργάνωση Α.Ε.» του ΥΠ.ΕΣ.Δ.Δ.Α. (άρθρο 32), καθώς και στην Επιτροπή Εμπειρογνωμόνων που θα αναλάβει μεταξύ άλλων «την ενίσχυση και βελτίωση της ικανότητας των φορέων προγραμματισμού και υλοποίησης» (άρθρο 23), άρα και των Ο.Τ.Α. 

· Προτείνουμε να αυξηθεί από 5 στα 10 εκατ. ευρώ ο προϋπολογισμός των έργων για τα οποία απαιτείται προηγούμενη γνωστοποίηση στην εθνική αρχή συντονισμού (άρθρο 7, παράγρ. 2). 

· Προτείνουμε να εφαρμοστεί το όριο των 5 εκατ. ευρώ και για τον έλεγχο των συμβάσεων από το Εθνικό Ραδιοτηλεοπτικό Συμβούλιο. 

· Οι προγραμματικές συμβάσεις του άρθρου 3 του Ν. 3316/2005, ως συμβάσεις μεταξύ αναθετουσών αρχών, πρέπει να μην υπόκεινται σε έλεγχο του Ελεγκτικού Συνεδρίου ανεξαρτήτως προϋπολογισμού. 

· Για την επιτάχυνση των απαλλοτριώσεων, που επιχειρείται με το άρθρο 25 παράγρ. 5, προτείνουμε ως αποτελεσματικότερο νομικό πλαίσιο αυτό που εφαρμόστηκε ενόψει των Ολυμπιακών Αγώνων. 

· Προτείνουμε να αντιμετωπιστούν με νέο κανονιστικό πλαίσιο (π.χ. σχετική Υπουργική Απόφαση) οι αδυναμίες στο διαχειριστικό πλαίσιο των Επιχειρησιακών Προγραμμάτων που αφορούν τον προγραμματισμό των προσκλήσεων από τις Διαχειριστικές Αρχές (Δ.Α.), τον έλεγχο των μελετών από τις Δ.Α., τις εγκρίσεις και τους ελέγχους των Δ.Α. κλπ. 

· Προτείνουμε να μειωθούν στο άρθρο 7 παρ. 6, τα ποσά των 500.000 ευρώ και 200.000 ευρώ, που αποτελούν τα ελάχιστα όρια προϋπολογισμού των προς ένταξη έργων και υπηρεσιών / προμηθειών αντίστοιχα. 

· Προτείνουμε να συγκροτηθεί κοινή επιτροπή ΥΠΟΙΟ–ΥΠΕΣΔΔΑ–ΥΠΕΧΩΔΕ–ΚΕΔΚΕ κατ’ αναλογία της «τεχνικής επιτροπής συμβουλευτικού χαρακτήρα» του άρθρου 11 παράγρ. 7, για «ζητήματα οριζόντιας ενσωμάτωσης και εφαρμογής των αρχών της βιώσιμης ανάπτυξης και του ρόλου των πόλεων στην αστική και την αγροτική ανάπτυξη». 

- 16 -

· Είναι απαραίτητη η εκπόνηση προγράμματος εφαρμογής του νόμου, με χρονοδιάγραμμα συγκρότησης των προβλεπομένων δομών και υλοποίησης των προβλεπομένων ρυθμίσεων. 

Επίσης, προτείνουμε τα ακόλουθα: 

· Τη σύσταση Επιτροπής Παρακολούθησης του Εθνικού Προγράμματος Ανάπτυξης (ΕΠΑ) με τη συμμετοχή εκπροσώπων της ΚΕΔΚΕ. 

· Τη συμμετοχή εκπροσώπων της ΚΕΔΚΕ στην κοινή Επιτροπή ΥΠΟΙΟ – ΥΠΕΣΔΔΑ συντονισμού των δυο Επιχειρησιακών Προγραμμάτων τους (του άρθρου 10, παράγρ. 7). 

· Η στελέχωση των ειδικών υπηρεσιών και των φορέων και με υπαλλήλους που αποσπώνται από τους Ο.Τ.Α., χωρίς μάλιστα τη σύμφωνη γνώμη των Ο.Τ.Α. και των υπηρεσιακών συμβουλίων, θα έχει ως συνέπεια την περαιτέρω αποδυνάμωση των υπηρεσιών τους. Για το λόγο αυτό προτείνουμε να αφαιρεθούν οι σχετικές αναφορές στις αντίστοιχες διατάξεις (άρθρο 16, παράγρ. 5, άρθρο 18, παράγρ. 1, άρθρο 31, παράγρ. 9 α’, άρθρο 32, παράγρ. 1 ε’ και 2 και άρθρο 33). 

Γ. ΕΙΔΙΚΕΣ ΕΠΙΣΗΜΑΝΣΕΙΣ (Όπως αυτές κατατέθηκαν από ένα μέλος του Δ.Σ. της ΚΕΔΚΕ) 

1. Από το Προσχέδιο Νόμου φαίνεται ότι οι ιδιωτικές επιχειρήσεις θεωρούνται δικαιούχοι (άρθρο 1, παράγρ. 5) και εξαιρούνται της απαίτησης επιβεβαίωσης της διαχειριστικής επάρκειάς τους, όταν λαμβάνουν κρατική ενίσχυση (άρθρο 22, παράγρ. 1). Εκτιμούμε ότι κατ’ αναλογία θα έπρεπε και οι Ο.Τ.Α. να εξαιρούνται αυτής της απαίτησης για τις δράσεις των Επιχειρησιακών Προγραμμάτων οι οποίες θα θεωρούνται επιχορηγήσεις αυτών. 

2. Ζητούμε από το Υπουργείο Οικονομίας και Οικονομικών να αποσαφηνίσει ρητά ότι: 

α) Στα Εθνικά Αναπτυξιακά Προγράμματα Υπουργείων και Περιφερειών (άρθρο 5, παράγρ. 5) δεν περιλαμβάνονται οι σημερινές χρηματοδοτήσεις από τον κρατικό προϋπολογισμό (Κ.Α.Π., Σ.Α.Τ.Α., ΘΗΣΕΑΣ κλπ.). 

β) Δεν θα εφαρμοστούν στη χρηματοδότηση των Ο.Τ.Α. από τα Εθνικά Αναπτυξιακά Προγράμματα Υπουργείων και Περιφερειών τα ίδια ή ανάλογα κριτήρια επιβεβαίωσης της διαχειριστικής επάρκειας των Ο.Τ.Α. ως δικαιούχων. 

3. Προτείνουμε να δοθεί στους Ο.Τ.Α. η δυνατότητα έμμεσης επιβεβαίωσης της διαχειριστικής επάρκειάς τους  (με την κοινοπρακτική συνεργασία τους με πιστοποιημένη Αναπτυξιακή Α.Ε. Ο.Τ.Α., ιδιωτική εταιρεία κλπ.)   

Τέλος, το Διοικητικό Συμβούλιο της ΚΕΔΚΕ επισημαίνει ότι στο νέο προσχέδιο Νόμου για τη διαχείριση, έλεγχο και εφαρμογή αναπτυξιακών παρεμβάσεων για την προγραμματική περίοδο 2007-2013, έχουν περιληφθεί αρκετές από τις προτάσεις της ΚΕΔΚΕ, οι οποίες είχαν ληφθεί με την υπ’αριθ. 59/1746/15.5.07 απόφασή του, η οποία διαβιβάσθηκε και είχαν σταλεί στον Υφυπουργό κ. Χ.Φώλια με την υπ’αριθ. 1758/17.5.07 επιστολή του Προέδρου κ. Ν.Κακλαμάνη, για τις νέες ρυθμίσεις, όμως, που προέκυψαν, υπάρχουν ζητήματα, καθώς και για τις προτάσεις του Δ.Σ. που δεν ενσωματώθηκαν, τα οποία θα συζητηθούν κατά τις συναντήσεις με την πολιτική ηγεσία του ΥΠ.ΟΙ.Ο.


Τα κείμενα να σταλούν αμέσως στον Υφυπουργό Οικονομίας και Οικονομικών κ. Χρήστο Φώλια και στον Γενικό Γραμματέα Επενδύσεων και Ανάπτυξης του ΥΠ.ΟΙ.Ο. για να είναι ενήμεροι επί των προτάσεων της ΚΕΔΚΕ κατά τις συναντήσεις τους με την Εκτελεστική Επιτροπή και ακολούθως με τον Υπουργό κ. Γ.Αλογοσκούφη.

..…………………………………………………………………………………
ΤΟ ΔΙΟΙΚΗΤΙΚΟ ΣΥΜΒΟΥΛΙΟ
Ο Πρόεδρος





Ο Γενικός Γραμματέας

Νικήτας Κακλαμάνης  



Βασίλειος Κορομάντζος 
Δήμαρχος Αθηναίων



Δημ.Σύμβουλος Αθηναίων
     Α΄ Αντιπρόεδρος


  Ο Β΄Αντιπρόεδρος
      Βασίλειος Παπαγεωργόπουλος         Κων/νος Τζανακούλης

           Δήμαρχος Θεσσαλονίκης              Δήμαρχος Λαρισαίων
Τα Μέλη
ΔΗΜΑΡΧΟΙ: Βιρβιδάκης Κυριάκος Χανίων, Δανιηλίδης Συμεών Συκεών, Ζαφειρόπουλος Γρηγόρης  Χαλανδρίου, Καραγιάννης Ιωάννης Λαγκαδά, Κοιμήσης Απόστολος Αμφιλοχίας,  Κοτρωνιάς Γεώργιος Λαμιέων, Κουκουλόπουλος Πάρις Κοζάνης, Κουράκης Ιωάννης Ηρακλείου Κρήτης, Κυρίζογλου Λάζαρος Αμπελοκήπων, Μαραβέλιας Δημήτριος Χαϊδαρίου, Στυλιανίδης Μιχαήλ Ξάνθης, Τουφεγγόπουλος Σταύρος Εξαπλατάνου, Τσιαντής Δημήτριος Πλαστήρα και Φούρας Ανδρέας Πατρέων.

ΔΗΜΟΤΙΚΟΙ ΣΥΜΒΟΥΛΟΙ: Αλευράς Διονύσιος Καλαμάτας, Αμοιρίδης Ιωάννης Κατερίνης, Γιαννόπουλος Γεώργιος Ροδίων, Γκοτσόπουλος Θεόδωρος Παλλήνης, Λινάκης Κυριάκος Χολαργού, Μαστοράκος Γεώργιος Ηρακλείου Αττικής, Μουράτογλου Ιωάννης Έδεσσας, Μπαρμπάκος Ευάγγελος Καλλιθέας, Μπελώνη-Αράπη Παναγιώτα Αγίου Ιωάννη Ρέντη, Ροκοφύλλου Άννα Αθηναίων και Σιώμος Βλάσσης Πεντέλης.   
Ο Γενικός Διευθυντής

      της Κ.Ε.Δ.Κ.Ε.
Παναγιώτης Βασιλείου      
�  Άλλωστε ανάλογες ρυθμίσεις προβλέπονται και για το προσωπικό που αποσπάται στις ειδικές υπηρεσίες. 


�  Η παράγραφος 3 να γίνει 2 μετά τις αλλαγές που προτείνουμε. 


�  Το άρθρο 18 να διορθωθεί σε άρθρο 19. 


�  Η απόφαση αυτή θα αποτελεί την ιδρυτική πράξη της εταιρείας και θα δημοσιευθεί στο αντίστοιχο τεύχος του ΦΕΚ. 





